b'\n_START_ARTICLE_\nV\xc3\xa4iski on aina V\xc3\xa4iski\n_START_PARAGRAPH_\nV\xc3\xa4iski on aina V\xc3\xa4iski (The Bugs Bunny/Road Runner Movie) on Warner Bros. -studion tuottama vuonna 1979 valmistunut animaatioelokuva, jonka on ohjannut Chuck Jones yhdess\xc3\xa4 Phil Monroen kanssa. Kyseess\xc3\xa4 on kooste-elokuva, joka sis\xc3\xa4lt\xc3\xa4\xc3\xa4 valikoiman parhaita Chuck Jonesin 1940\xe2\x80\x931960-luvuilla ohjaamista Looney Tunes -lyhytanimaatioista. Niiden v\xc3\xa4liin on sijoitettu lyhyit\xc3\xa4 juonto-osuuksia, joissa mahtavassa huvilassa el\xc3\xa4kep\xc3\xa4ivi\xc3\xa4\xc3\xa4n viett\xc3\xa4v\xc3\xa4 V\xc3\xa4iski Vemmels\xc3\xa4\xc3\xa4ri esittelee Looney Tunes -animaatioiden hahmoja ja tapahtumia. V\xc3\xa4iski Vemmels\xc3\xa4\xc3\xa4ren ohella Repe Sorsa esiintyy suuressa osassa valikoiduista animaatioista. Koko elokuvan loppuosa on omistettu Kelju K. Kojootti ja Maantiekiit\xc3\xa4j\xc3\xa4 -lyhytanimaatioista laaditulle yhten\xc3\xa4iselle koosteelle._NEWLINE_V\xc3\xa4iski on aina V\xc3\xa4iski sis\xc3\xa4lt\xc3\xa4\xc3\xa4 useita Chuck Jonesin arvostetuimpia lyhytelokuvia, kuten jatkuvaan nelj\xc3\xa4nnen sein\xc3\xa4n rikkomiseen perustuva surrealistinen Duck Amuck (1953), jossa n\xc3\xa4kym\xc3\xa4t\xc3\xb6n animaattori piinaa Repe Sorsaa, niin sanotun mets\xc3\xa4stystrilogian k\xc3\xa4ynnist\xc3\xa4nyt Rabbit Fire (1951), jossa V\xc3\xa4iski ja Repe yritt\xc3\xa4v\xc3\xa4t kilvan usuttaa Elmerin toistensa kimppuun, sek\xc3\xa4 Richard Wagnerin oopperoita parodioiva V\xc3\xa4iski ja Elmeri -tarina What\'s Opera, Doc? (1957). Er\xc3\xa4it\xc3\xa4 v\xc3\xa4hemm\xc3\xa4n kuuluisia Jonesin lyhytelokuvia on t\xc3\xa4ss\xc3\xa4 lyhennetty alkuper\xc3\xa4isest\xc3\xa4._NEWLINE_L\xc3\xa4hes kaikkia elokuvan hahmoja \xc3\xa4\xc3\xa4nin\xc3\xa4yttelee Mel Blanc. Elmerin \xc3\xa4\xc3\xa4nen\xc3\xa4 on Arthur Q. Bryan._NEWLINE_Warner Bros. julkaisi V\xc3\xa4iski on aina V\xc3\xa4iskin j\xc3\xa4lkeen seuraavan vuosikymmenen aikana kolme muuta vastaavaa kooste-elokuvaa vanhoista Looney Tunes -lyhytelokuvista. Kooste-elokuvan ideaa oli k\xc3\xa4ytetty jo t\xc3\xa4t\xc3\xa4 ennen vuonna 1975 valmistuneessa dokumentissa V\xc3\xa4iski Vemmels\xc3\xa4\xc3\xa4ren juhlagaala (Bugs Bunny Superstar), jossa veteraanianimaattori Bob Clampett oli ottanut yksin\xc3\xa4\xc3\xa4n kunnian V\xc3\xa4iski Vemmels\xc3\xa4\xc3\xa4ren hahmon luomisesta ja sivuuttanut Chuck Jonesin osuuden. Kostoksi t\xc3\xa4st\xc3\xa4 Jones lis\xc3\xa4si V\xc3\xa4iski on aina V\xc3\xa4iskiin kohtauksen, jossa V\xc3\xa4iski kertoo katsojille lukuisista "isist\xc3\xa4\xc3\xa4n" kuitenkaan mainitsematta Clampettia.\n_START_SECTION_\nArvioita\n_START_PARAGRAPH_\nVideo-oppaassa vuodelta 1994 Markku Salmi kehuu etenkin koosteen alun avaruusjaksoja ja antaa sille nelj\xc3\xa4 t\xc3\xa4hte\xc3\xa4 viidest\xc3\xa4, mik\xc3\xa4 vastaa sanallista arviota \xe2\x80\x9derinomainen\xe2\x80\x9d.'